બસ, આ વિચારથી એનું મન શાંત થયું. મનમાં ધીરજ બંધાઈ. એણે જોયું તો દસ વાગવા આવ્યા હતા. કોર્ટમાં સાડા દશ વાગે પહોંચી જવાનું રાહુલે કહ્યું છે અને હજુ તો પોતે ન્હાઈ પણ નથી. એટલે એ ફટાફટ તૈયાર થઈ. ઘરેથી નીકળતાં પહેલાં બે-ચાર દિવસ પહેલાં ક્વોરા પર એણે આ પ્રશ્ન પૂછ્યો હતો તેના જવાબમાં નોટિફિકેશન્સ હતાં. એણે ઉત્સુકતાથી ક્વોરામાં જવાબ વાંચ્યા. એક પણ પોઝિટિવ રિસ્પોન્સ ન હતો. એને નિરાશા થઈ આવી. બધા જવાબ એવા હતા કે આવા કેસમાં કશું થઈ ન શકે. હવે શું થશે? કોર્ટમાં એ હારી જશે? એવું પણ બની શકે કે પોતે ક્વેશ્ચનમાં પોતાની વાત બરાબર સમજાવી ન શકી હોય. બસ આ વિચાર સાથે એણે કોર્ટ તરફ ગાડી મારી મૂકી.